На основу члана 6. Одлуке о додели бесповратних средстава породицама на територији Аутономне покрајине Војводине, за куповину некретнине, с циљем унапређивања положаја жена („Службени лист АП Војводине“, број: 10/25 ) и члана 15, 16, 24. став 2. и 35а. Покрајинске скупштинске одлуке о покрајинској управи („Службени лист АП Војводине“, број: 37/14, 54/14- др. одлука, 37/16, 29/17, 24/19, 66/20 и 38/21), а у вези са чланом 58. Закона о утврђивању надлежности Аутономне покрајине Војводине („Службени гласник Републике Србије“, број: 99/09, 67/12- одлука УС, 18/20-др.закон и 111/21-др.закон), покрајински секретар за социјалну политику, демографију и равноправност полова, д о н о с и

**ПРАВИЛНИК О УСЛОВИМА ЗА ДОДЕЛУ БЕСПОВРАТНИХ СРЕДСТАВА**

**ПОРОДИЦАМА НА ТЕРИТОРИЈИ АУТОНОМНЕ ПОКРАЈИНЕ ВОЈВОДИНЕ, ЗА РЕШАВАЊЕ СТАМБЕНИХ ПОТРЕБА, С ЦИЉЕМ УНАПРЕЂИВАЊА ПОЛОЖАЈА ЖЕНА**

**I ОПШТЕ ОДРЕДБЕ**

Члан 1.

Правилником о условима за доделу бесповратних средстава породицама на територији Аутономне покрајине Војводине, за куповину некретнине, с циљем унапређивања положаја жена (у даљем тексту: Правилник) утврђују се циљеви ове програмске активности, намена средстава, услови за учешће на конкурсу, поступак за доделу бесповратних средстава, обавезна документација, критеријуми за доделу средстава, закључивање уговора са корисницима средстава и друга питања од значаја за реализацију Конкурса за доделу бесповратних средстава породицама територији АП Војводине, за куповину некретнине, с циљем унапређивања положаја жена ( у даљем тексту: Конкурс).

Породицом из става 1. овог члана се сматрају брачне и ванбрачне заједнице, као и једнородитељске породице (у даљем тексту:породица). Једнородитељском породицом се сматра самохрана мајка која се сама стара о детету због тога што је отац детета преминуо, или је непознат или је лишен родитељског права судском одлуком.

Бесповратна средства додељују се из средстава буџета АП Војводине опредељених за 2025.годину, путем јавног Конкурса који расписује Покрајински секретаријат за социјалну политику, демографију и равноправност полова (у даљем тексту: Секретаријат).

**II ЦИЉ ПРОГРАМСКЕ АКТИВНОСТИ**

Члан 2.

Циљ спровођења програмске активности путем доделе бесповратних средстава породицама јесте унапређење положаја жена и њихово економско оснаживање.

Један од важних предуслова побољшања положаја жена на територији АП Војводине јесте и решавање стамбеног питања, односно на тај начин жене се економски оснажују и превазилазе неравноправност у власничкој структури у односу на мушкарце.

**III НАМЕНА СРЕДСТАВА**

Члан 3.

Средства су намењена за куповину некретнине на територији АП Војводине.

У смислу овог Правилника, под некретнином се сматрају стан или кућа који су уписани у Катастар непокретности.

**IV ВИСИНА СРЕДСТАВА**

Члан 4.

Укупна висина бесповратних средстава која се додељују учесницима Конкурса за намене из члана 3. овог Правилника, утврђује се приликом расписивања сваког појединачног конкурса, у зависности од расположивости буџетских средстава.

О висини додељених бесповратних средстава по свакој појединачној пријави одлучиће Покрајински секретар за социјалну политику, демографију и равноправност полова ( у даљем тексту: Покрајински секретар), на предлог Комисије из члана 16. овог Правилника, а највише до 1.800.000,00 динара.

**V КОНКУРС ЗА ДОДЕЛУ СРЕДСТАВА**

Члан 5.

Средства се додељују на основу Конкурса који расписује Покрајински секретаријат за социјалну политику, демографију и равноправност полова.

Текст конкурса се објављује у „Службеном листу АП Војводине“, у јавном гласилу које се дистрибуира на територији АП Војводине и на веб сајту Секретаријата [www.socijalnapolitika.vojvodina.gov.rs](http://www.socijalnapolitika.vojvodina.gov.rs)

Члан 6.

Обавезни елементи конкурса су:

1. Назив акта на основу којег се расписује;
2. Висина укупних средстава предвиђених за доделу;
3. Висина бесповратних средстава за коју се може аплицирати;
4. Намена средстава;
5. Право учешћа;
6. Услови за учешће;
7. Начин подношења пријаве;
8. Рок за подношење пријаве на Конкурс;
9. Обавезна документација за подношење;
10. Други подаци од значаја за успешну реализацију Конкурса.

**VI ПРАВО УЧЕШЋА НА КОНКУРСУ**

Члан 7.

Право учешћа на Конкурсу имају брачни, односно ванбрачни парови и једнородитељске породице (самохране мајке) који имају пребивалиште на територији АП Војводине.

**VII УСЛОВИ ЗА УЧЕШЋЕ НА КОНКУРСУ**

Члан 8.

Учесници Конкурса могу бити брачни, односно ванбрачни парови и самохране мајке који у тренутку расписивања Конкурса кумулативно испуњавају следеће услове:

1. Да један од супружника, брачног односно ванбрачног партнера или самохрана мајка у тренутку расписивања Конкурса, није старији/старија од 45 година живота;
2. Да супружници, брачни односно ванбрачни партнери или самохрана мајка имају пребивалиште на територији АП Војводине у периоду од пет годину од дана подношења захтева;
3. Да су супружници у брачној заједници, односно ванбрачни партнери са трајнијом заједницом живота (у складу са Законом), у моменту расписивања Конкурса.
4. Да нису власници или сувласници било какве непокретности на територији Републике Србије;
5. Да нису у крвном, тазбинском или сродству по усвојењу са потеницијалним продавцем непокретности.

Учесници Конкурса могу аплицирати само са једном пријавом, а висина тражених средстава не сме бити већа од 1.800.000,00 динара.

Учесници Конкурса предлажу предметну некретнину.

Учесници Конкурса не могу да отуђе непокретност у наредних 5 година од дана добијања бесповратних средстава, а остала питања у вези са средствима обезбеђења, биће детаљно регулисана Уговором о додели бесповратних средстава..

Непокретност коју учесници Конкурса предлажу за куповину може да се налази на подручју свих насељених места, градова и општина на територији АП Војводине.

Непокретност коју учесници Конкурса предлажу за куповину мора бити безбедна и условна за становање, у складу са Законом о становању ( „Службени гласник РС“, број: 104/16 и 9/20 и др. закон).

Непокретност може бити у сувласништву више лица када се сви сувласници појављују као продавци својих сувласничких делова.

Не смеју постојати нерешени имовинско-правни односи на непокретности, не сме бити уписан било какав терет на листу непокретности, а непокретност и делови окућнице (уколико се аплицира са кућом) морају бити изграђени у складу са важећим прописима о планирању и изградњи.

**VIII ОБАВЕЗНА КОНКУРСНА ДОКУМЕНТАЦИЈА**

Члан 9.

У сврху испуњења услова из овог Правилника, учесници Конкурса су дужни да доставе следећу документацију:

1. Попуњен и потписан образац пријаве на Конкурс (преузима се на веб сајту Секретаријата);
2. Фотокопије личних карата учесника Конкурса (уколико се ради о чипованој исправи, неопходно је да иста буде очитана);
3. Уверење о државњанству Републике Србије за учеснике Конкурса (не старије од 6 месеци);
4. Уверење о пребивалишту за учеснике Конкурса у претходних 5 година од дана расписивања Конкурса, издату од стране МУП-а;
5. Доказ о брачној заједници (извод из матичне књиге венчаних) учесника Конкурса, а као доказ о ванбрачној заједници, оверена изјава код Јавног бележника о постојању ванбрачне заједнице уз потпис и присуство два сведока. Оверена изјава мора бити сачињена након расписивања Конкурса. За самохране мајке потребно је доставити извод из матичне књиге рођених за дете/децу;
6. Доказ о статусу једнородитељске породице (Извод из матичние књиге умрлих или доказ о самосталном вршењу родитељског права или правоснажна судска одлука);
7. Уколико су учесници Конкурса (или један од њих) у радном односу, потребно је доставити доказ о радном односу и то пријаву на пензијско-инвалидско осигурање- М образац и фотокопију Уговора о раду;
8. Уколико су учесници Конкурса (или макар један од њих) у радном односу потребно је доставити доказ о стажу осигурања и то потврда издата од стране надлежне организационе јединице Републичког фонда за пензијско и инвалидско осигурање у оквиру које је наведен укупно остварен пензијски стаж;
9. Оверену изјаву учесника Конкурса да на територији Републике Србије не поседују у власништву/сувласништву непокретност, писану у слободној форми;
10. Потврду Министарства финансија Републике Србије – Пореске управе да није било преноса власништва или сувласништва на име учесника Конкурса у протеклих 5 година;
11. Извод издат од стране Републичког геодетског завода – Служба за катастар непокретности за непокретност коју учесници/учесница конкурса предлажу за куповину;
12. Изјаву потенцијалног продавца/продаваца некретнине да је/су прихватио/прихватили услове Конкурса, укључујући и садржину Обавештења о обради података о личности, која се налази на веб сајту Секретаријата и саставни је део овог Конкурса и да је/су сагласан/сагласни са истом;
13. Оверену изјаву учесника Конкурса да ће становати у предметној некретнини и да исту неће отуђити у наредних 5 година од дана потписивања Уговора са Секретаријатом;
14. Оверену изјаву учесника Конкурса да они/она и продавац/продавци непокретности међусобно нису крвни сродници у правој линији до било ког степена, а у побочној закључно са другим степеном, као ни у тазбинском, или сродству по усвојењу;
15. Потврда образовне институције/установе о степену образовања учесника Конкурса;
16. Извод из банке као доказ о власништву динарског текућег рачуна учеснице конкурса.

Потврде, уверења и изводи надлежних органа, тачке 4. 5. 7. 8. 9. 10. 11. 12. и 13. морају бити издате након расписивања Конкурса.

Трошкови израде и доставе Секретаријату обавезне конкурсне документације падају на терет учесника Конкурса.

Документација поднета на Конкурс се не враћа.

**IX ПОСТУПАЊЕ СА ПРИЈАВАМА**

Члан 10.

Пријаве на Конкурс се подносе на прописаном образцу који се преузима на веб сајту Секретаријата.

Пријава на Конкурс из става 1. овог члана, подноси се непосредно Секретаријату, лично на писарници Покрајинске владе, или путем поште, препорученом пошиљком на адресу: **Покрајински секретаријат за социјалну политику, демографију и равноправност полова, 21000 Нови Сад, Булевар Михајла Пупина 16, са назнаком „Конкурс за доделу бесповратних средстава породицама на територији АП Војводине, за решавање стамбених потреба, с циљем унапређивања положаја жена“.**

Члан 11.

Неће се разматрати пријаве које су:

1. Неблаговремене, односно пријаве које су поднете након рока предвиђеног у тексту Конкурса;
2. Недопуштене, односно пријаве поднете од стране лица која нису предвиђена Конкурсом и на које се циљеви Конкурса не односе;
3. Непотпуне и неразумљиве, односно пријаве уз које нису приложени сви потребни докази и докуметација, непотписане, са непопуњеним рубрикама, попуњене графитним оловкама, послате факсом или електронском поштом и које садрже неразумљиве или нечитке податке и слично.

**X НЕКРЕТНИНА КОЈА СЕ ПРЕДЛАЖЕ ЗА КУПОВИНУ**

Члан 12.

Непокретност за чију куповину се додељују средства у складу са овим Правилником мора кумулативно да испуњава следеће услове:

1. Да се ради о непокретности која је уписана у Катастар непокретности, односно у земљишне књиге, на име продавца/продаваца, без терета;
2. Да продавац/продавци непокретности и учесници Конкурса нису крвни сродници у правој линији до било ког степена, а у побочној закључно са другим степеном као ни у тазбинском или сродству по усвојењу;
3. Да не постоје нерешени имовинско-правни односи на непокретности;
4. Да је безбедна и условна за становање;
5. Непокретност предлажу учесници Конкурса;
6. Да је нопокретност, као и сви делови окућнице (уколико се предлаже кућа) који се налазе на катастарској парцели на којој је непокретност, изграђена у складу са прописима који регулишу планирање и изградњу, односно да не постоји забележба да је непокретност или део окућнице изграђена без дозволе.

**XI ПОСТУПАК ДОДЕЛЕ СРЕДСТАВА**

Члан 13.

Покрајински секретар за социјалну политику, демографију и равноправност полова ( у даљем тексту:Покрајински секретар) решењем образује Комисију за преглед пријава са приложеном докуметацијом, оцењивање и израду предлога за доделу средстава (у даљем тексту:Комисија).

Комисија броји 3 члана и састоји се од председника Комисије и 2 члана.

Председник Комисије и чланови Комисије имају своје заменике.

У састав Комисије именују се чланови из реда запослених у Секретаријату.

О свом раду, Комисија доноси Пословник.

Чланови Комисије су дужни да потпишу изјаву да немају приватни интерес у вези са радом и деловањем Комисије, односно спровођењем Конкурса.

Члан 14.

Након разматрања свих пристиглих пријава, Комисија утврђује предлог ранг листе учесника Конкурса за доделу бесповратних средстава (у даљем тексту:корисници средстава) које доставља Покрајинском секретару на коначно одлучивање.

Члан 15.

У проступку разматрања пријава на Конкурс, Комисија је дужна да:

* утврди испуњеност услова из члана 8. овог Правилника за све допуштене, благовремене и потпуне пријаве на Конкурс;
* сачини бодовне листе у складу са чланом 17. овог Правилника;
* На основу бодовних листа, утврди редослед првенства;
* Сачини извештај о испуњености услова Конкурса.

Приликом одлучивања о праву на доделу бесповратних средстава, Комисија у циљу утврђивања материјалне истине, може затражити и друге доказе које оцени неопходним.

Комисија задржава право да затражи сваку другу додатну документацију од учесника Конкурса и повезаних лица (продавца/продаваца некретнине), као и да изврши теренску контролу која би утицала на доношење одлуке у смислу остваривања циљева Конкурса.

Члан 16.

Комисија је дужна да у року од 60 дана од дана истека рока за подношење пријава на Конкурс сачини предлоге ранг-листа учесника Конкурса за доделу бесповратних средстава и исте достави Покрајинском секретару.

Покрајински секретар доноси решење о додели бесповратних средстава у року од 30 дана од дана добијања предлога ранг листа за доделу бесповратних средстава.

Одлука Покрајинског секретара је коначна.

Одлука се објављује на огласној табли и на веб сајту Секретаријата.

Учесници Конкурса могу у року од 3 дана од дана објављивања одлуке о додели бесповратних средстава да изврше увид у присуству председника Комисије, у документацију коју су поднели на Конкурс.

Члан 17.

Утврђивање услова из овог Правилника врши се доделом одговарајућег броја бодова за испуњеност услова у тренутку објављивања Конкурса и то:

1. За сваког запосленог учесника Конкурса – 10 бодова;
2. За сваког запосленог учесника Конкурса који има сопствени посао – 5 бодова;
3. За сваког учесника Конкурса који има:

* До 1 године стажа – 2 бода;
* Од 1 до 3 године стажа – 4 бода;
* Од 3 до 5 година стажа – 6 бодова;
* Од 5 до 7 година стажа – 8 бодова;
* Од 7 до 10 година стажа – 10 бодова;
* Преко 10 година стажа – 12 бодова.

1. За сваког учесника Конкурса који има основну школу – 5 бодова;
2. За сваког учесника Конкурса који има средњу школу – 7 бодова;
3. За сваког учесника Конкурса који има завршене струковне студије у трајању од 3 године – 9 бодова;
4. За сваког учесника Конкурса који има завршене основне, мастер или специјалистичке академске студије – 11 бодова;
5. За сваког учесника Конкурса који има докторат – 13 бодова.

У ситуацији када 2 или више учесника Конкурса имају исти број бодова, рангирање тих учесника Конкурса ће се вршити применом следећих резервних критеријума и то према наведеном редоследу:

1. Развијеност општине и то тако што ће предност имати учесници Конкурса чија се предложена непокретност налази на територији општине са статусом недовољно развијене и неразвијена ( у складу са Уредбом о утврђивању јединствене листе развијености региона и јединица локалне самоуправе за 2014. годину („Службени гласник РС“ број 104/2014.)
2. Редослед пријема пријаве и документације у Секретаријат и то тако што ће предност имати учесници Конкурса који су раније поднели пријаву и документацију за Конкурс.

**XII ОБАВЕЗЕ КОРИСНИКА СРЕДСТАВА**

Члан 18.

У року од 15 дана од дана доношења решења из члана 16. овог Правилника, корисници средстава којима су додељена бесповратна средства, закључују Уговор о додели бесповратних средстава са Секретаријатом, а након тога и Уговор о купопродаји некретнина са продавцем/продавцима некретнине.

Корисници средстава су дужни да се ради овере закљученог купопродајног Уговора и заложне изјаве обрате јавном бележнику у року од 5 радних дана од дана закључивања Уговора са Секретаријатом.

Секретаријат ће средства пренети на рачун супруге/ванбрачне партнерке/самохране мајке у року од 7 радних дана од дана достављања правоснажног решења о укњижби некретнине и заложне изјаве на предметној некретнини издатој од стране Републичког геодетског завода – надлежне службе за катастар непокретности.

Корисник/корисници средстава је дужан да у року од 3 радна дана од уплате бесповратних средстава, та средства пренесе на рачун продавца/продаваца некретнине и да достави Секретаријату извод из банке као доказ о извршеној уплати на рачун продавца/продаваца некретнине.

Корисник/корисници средстава којима су додељена бесповратна средства за куповину некретнине, мора/морају да упишу супругу/ванбрачну партнерку/самохрану мајку 1/1 као власницу некретнине и доставе секретаријату правоснажно решење РГЗО, надлежне службе за катастар непокретности, као доказ о упису власништва предметне некретнине.

Члан 19.

Корисница средстава – супруга/ванбрачна партнерка/самохрана мајка, дужна је да трпи упис терета забране отуђења и оптерећења предметне некретнине у дужини од 5 година од дана укњижбе у корист АП Војводине.

Изузетно, предметне некретнине могу бити отуђене у случају претходно прибављене сагласности Комисије, а на основу одлуке Покрајинског секретара.

Сагласност из претходног става овог члана, корисница средстава (власница некретнине) може добити уколико Комисији докаже да ће средства од продаје некретнине у целости бити уложена у куповину некретнине са истим, или бољим условима становања, сагласно Закону о становању и одржавању зграда.

Члан 20.

Трошкове јавног бележника код сачињавања Уговора са продавцем/продавцима непокретности, пренос власништва и установљавања терета на непокретности која је предмет Конкурса, сносе корисници средстава.

**XIII ПРЕЛАЗНЕ И ЗАВРШНЕ ОДРЕДБЕ**

Члан 21.

Овај Правилник ступа на снагу даном објављивања у „Службеном листу АП Војводине“, а објавиће се на огласној табли и веб сајту Секретаријата.

Република Србија

Аутономна Покрајина Војводина

Покрајински секретаријат за социјалну политику,

демографију и равноправност полова

Број: 000461153 2025 99361 000 000 012 001

Нови Сад, 26.02.2025. године

Покрајински секретар

Предраг Вулетић